b'\n_START_ARTICLE_\nMa\xc4\x8dek Titi\n_START_SECTION_\nVsebina\n_START_PARAGRAPH_\nMa\xc4\x8dek Titi je s taco prevrnil lonec medu, zato mu je spodrsnilo in razbil je akvarij. V sobi je nastala poplava, ma\xc4\x8dek pa jo je kar se da hitro ucvrl._NEWLINE_V sobo je pri\xc5\xa1la gospa in opazila nered. Zaskrbelo jo je, kaj bo rekel mo\xc5\xbe, zato je takoj odhitela v trgovino po nov akvarij. Tam je po nesre\xc4\x8di razbila kristalno posodo in \xc5\xa1kodo morala pla\xc4\x8dati. Takrat pa se je spomnila, da ima njena ta\xc5\xa1\xc4\x8da naslednji dan god - in dobila je idejo: ta\xc5\xa1\xc4\x8di bo poslala lepo zavito razbito stekleno posodo in ji rekla, da se je razbila med potjo. Ta\xc5\xa1\xc4\x8da je bila besna, ko je dobila darilo, vnela sta se prepir in pretep, vme\xc5\xa1al se je mo\xc5\xbe ... Na koncu je zaradi uhajanja plina in pri\xc5\xbegane v\xc5\xbeigalice pri\xc5\xa1lo \xc5\xa1e do eksplozije in mo\xc5\xbe in \xc5\xbeena sta se morala preseliti k ta\xc5\xa1\xc4\x8di._NEWLINE_Za vse to pa je bil kriv ma\xc4\x8dek Titi ...\n_START_SECTION_\nLiki\n_START_PARAGRAPH_\nGlavna knji\xc5\xbeevna oseba je ma\xc4\x8dek Titi. Rad ima ptice, a mu vsaka uide. Nenehno misli le na to, kako bo kak\xc5\xa1no u\xc5\xa1pi\xc4\x8dil. Vedno povzro\xc4\x8da te\xc5\xbeave, a na koncu ni nikoli ni\xc4\x8desar kriv._NEWLINE_Stranske knji\xc5\xbeevne osebe so: gospa, njen mo\xc5\xbe, ta\xc5\xa1\xc4\x8da ter prodajalka v trgovini.\n_START_SECTION_\nAnaliza pesmi\n_START_PARAGRAPH_\nMa\xc4\x8dek Titi je sodobna pravljica v pesni\xc5\xa1ki obliki. Osebe v pravljici nimajo imen - razen glavnega junaka (kadar otrok kaj u\xc5\xa1pi\xc4\x8di, mu po\xc5\xbeugamo in ga pokaramo s\xc2\xa0\xc2\xbbti, ti \xe2\x80\xa6\xc2\xab\xc2\xa0in od tod tudi ime nagajivega ma\xc4\x8dka). \xc4\x8cas in kraj dogajanja nista natan\xc4\x8dno dolo\xc4\x8dena (kraj dogajanja je vrt, soba, trgovina, ta\xc5\xa1\xc4\x8din dom \xe2\x80\xa6)._NEWLINE_V sodobni pravljici je glavni lik navadno otrok, ki ga tu nadome\xc5\xa1\xc4\x8da ma\xc4\x8dek Titi. Predstavlja otro\xc5\xa1ko radovednost, igrivost, nepredvidljivost, nagajivost ... Pesem na humoren na\xc4\x8din predstavlja dejanja, ki niso vedno v skladu z moralnimi normami. Ne vzgaja in ne daje naukov, pu\xc5\xa1\xc4\x8da nam, da se sami opredelimo, ali je ma\xc4\x8dkovo/otrokovo/na\xc5\xa1e ravnanje pravilno ali ne. Ob koncu pesmi avtorica na\xc5\xa1teva, kaj vse se ne bi zgodilo, kaj vse bi bilo osebam v pesmi prihranjeno, \xc4\x8de Titi ne bi razmi\xc5\xa1ljal le o tem, kaj vse bi \xc5\xa1e u\xc5\xa1pi\xc4\x8dil._NEWLINE_Na koncu klasi\xc4\x8dne pravljice je dobro nagrajeno, zlo pa kaznovano, pravljica Ma\xc4\x8dek Titi pa odstopa od te norme: konec ni sre\xc4\x8den, saj sta gospod in gospa (ki tu ne predstavljata negativnih, hudobnih likov)\xc2\xa0\xc2\xbbkaznovana\xc2\xab\xc2\xa0z izgubo premo\xc5\xbeenja, ma\xc4\x8dek Titi pa je zadovoljen sam s seboj in \xc5\xbee razmi\xc5\xa1lja o novih podvigih. Gospa ma\xc4\x8dkovega ravnanja ne obsoja, zdi se, da se niti ne zaveda njegove krivde._NEWLINE_Kitice v pesmi imajo razli\xc4\x8dno \xc5\xa1tevilo verzov, verzi pa so razli\xc4\x8dno dolgi (svobodna pesni\xc5\xa1ka oblika), ve\xc4\x8dina verzov se glasovno ujema (rima). Veliko je poosebitev (npr. ribe norijo), okrasnih pridevkov, prenesenih pomenov ...'